Pranešimas žiniasklaidai

2024 m. liepos 29 d.

**Prasideda „Lietuvos Maximalistų“ konkursas: moksleiviai kviečiami registruotis ir laimėti stipendijas, kurioms „Maxima“ šiemet skiria rekordinį 120 tūkst. eurų fondą**

**Lietuviškas prekybos tinklas „Maxima“ kviečia moksleivius dalyvauti konkurse „Lietuvos Maximalistai“ ir laimėti 100 arba 200 eurų stipendijas, mokamas kiekvieną mėnesį visus mokslo metus. Šiemet „Lietuvos Maximalistų“ stipendijų fondas sieks net 120 tūkst. eurų, kurie bus skirti gabiausiems mokiniams aštuoniose konkurso kategorijose: mokslo, sporto, muzikos, kūrybos ir meno, savanorystės ir visuomeniškumo, technologijų ir inovacijų, tvarumo ir ekologijos bei puikaus mokymosi.**

Konkursą „Lietuvos Maximalistai“ prekybos tinklas „Maxima“ rengia jau 22 metus, šis gabių moksleivių skatinimo projektas yra bene ilgiausiai įgyvendinama „Maximos“ socialinė iniciatyva.

„Kasmet šiam projektui skiriame vis didesnį biudžetą ir galime paskatinti vis daugiau gabių moksleivių – per visą konkurso gyvavimo laikotarpį „Lietuvos Maximalisto“ stipendiją gavo daugiau nei 1000 jaunuolių. Smagu girdėti, jog stipendija jiems suteikė finansinį užnugarį ir atvėrė daugiau galimybių siekti užsibrėžtų tikslų ir tobulėti. Juk talentui skleistis svarbūs ir finansiniai resursai. Tinkamu metu gautas finansinis palaikymas daliai gabių mokinių gali tapti svariu postūmiu siekti karjeros ar išpildyti savo svajones“, – sako Jolanta Bivainytė, „Maxima LT“ generalinė direktorė.

Praėjusiais metais konkurse dalyvavo 600 mokinių, iš jų visus mokslo metus mokamas stipendijas gavo 113 moksleivių.

**,,**Iš tiesų, tuomet jau turėjau gana nemažai įvairių laimėjimų, dalyvavau olimpiadose, tad su mama nusprendėme, kad tai nebloga proga gauti stipendiją. Už stipendijos pinigus nusipirkau mikroskopą, įvairių mikroskopui reikalingų priedų, stikliukų. Sudalyvavau tarptautiniame jaunųjų mokslininkų konkurse, kuriame užėmiau antrąją vietą. Pinigus panaudojau ir kelionei į pajūrį, kur daugiau sužinojau apie pajūrio ekosistemas ir kraštovaizdį, nes ši sritis mane domina“, - pasakojo Gabrielė D., viena iš ankstesnių metų *Maximalistų*, pelniusi stipendiją mokslo kategorijoje.

Rokas D., gavęs stipendiją muzikos kategorijoje, prisipažino, kad kasmet dalyvauja įvairiuose konkursuose. Stipendija jam padėjo įsigyti žymių dėstytojų kursus bei padengti apgyvendinimo išlaidas vykstant į kitus konkursus. „Kiekvienas turėtų stengtis gauti tokią stipendiją“, - dalijosi Rokas.

Daugiau nei du dešimtmečius gyvuojančio projekto alumnų rate yra tokie garsūs šalies talentai kaip dainininkė Evelina Sašenko. Evelina konkurse nusprendė dalyvauti būdama dvyliktoje klasėje.

,,Tuo metu jau buvau sudalyvavusi ne viename dainavimo konkurse, daug jų laimėjusi. Kai išgirdau, kad „Maxima“ remia kuo nors išsiskiriančius vaikus, nusprendžiau, kad į stipendiją galėčiau pretenduoti ir aš. Tuo metu labiausiai paraišką pildyti mane paskatino mama. Kai esi dvyliktoje klasėje, lėšų reikia visada: korepetitoriams, taip pat vokalo pamokoms. Tuo metu ruošiausi stoti į muzikos akademiją, tad didžiąją dalį pinigų išleidau kelionėms į Vilnių pas muzikos mokytojus. Dėl to stipendiją naudojau labai tikslingai, išleidau ne saldainiams. Jaunimui papildomi pinigai visada praverčia, juk tėvai ne visada turi pakankamai pinigų. Tikrai nereikia dvejoti – tiesiog imkite ir pildykite paraišką“, - dalinasi dainininkė.

Moksleiviai, norintys dalyvauti konkurse „Lietuvos Maximalistai“, registracijos anketą dar gali užpildyti iki rugsėjo 1 d. (imtinai) prekybos tinklo „Maxima“ interneto svetainėje: <https://www.maxima.lt/maximalistai>.

Konkurse gali dalyvauti visi 1–12 klasių Lietuvos bendrojo ugdymo mokyklų mokiniai. Iš 8 konkurso kategorijų, jie turi pasirinkti vieną, kurioje varžysis, pateikę savo pasiekimus – pažymius ir konkursų bei olimpiadų įvertinimus, bei motyvacinius laiškus, kuriais jaunuoliai turi pagrįsti, kodėl būtent jie turėtų gauti stipendiją, taip pat pasidalinti savo pasiekimais ir ateities lūkesčiais ar svajonėmis.

Šių metų konkurso komisiją sudaro: VILNIUS TECH universiteto docentė ir Strateginės partnerystės centro direktorė Milena Seržantė, Lietuvos nacionalinio operos ir baleto teatro meno departamento vadovė bei muzikologė Jurgita Skiotytė-Norvaišienė, menininkė Agnė Kišonaitė, LRT laidos „Vardan tos“ vedėja, Raudonojo kryžiaus organizacijos komunikacijos vadovė Luka Lesauskaitė, advokatė, intelektinės nuosavybės teisininkė Giedrė Rimkūnaitė-Mankė, Algimantas Gudiškis, buvęs Olimpinio švietimo direkcijos direktorius, Lietuvos gimnastikos federacijos prezidentas ir dėstytoja, ekologė Laima Česonienė.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir platus pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje, kurioje dirba apie 11 tūkst. darbuotojų. Šiuo metu Lietuvoje veikia arti pustrečio šimto „Maximos“ parduotuvių, kuriose kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt